**INDOKOLÁS**

**Kiskőrös Város Helyi Építési Szabályzatáról és Szabályozási Tervéről szóló 18/2015. (IX.10.) önkormányzati rendelet módosításáról szóló rendelet tervezet**

**I. Általános indoklás**

A Képviselő-testület a 2022. június 22.-Én megtartott ülésén a 65/2022. sz. Képviselő-testületi határozattal felkérte a polgármestert a 92/2015. számú Képviselő-testületi határozattal elfogadott Kiskőrös Város Településszerkezeti Tervének és Kiskőrös Város Helyi Építési Szabályzatáról és Szabályozási Tervéről szóló 18/2015. (IX.10.) önkormányzati rendelet (továbbiakban: HÉSZ) módosítására.

A Kiskőrös 1687/5 hrsz-ú ingatlan területén a vasút nyomvonalának módosítására tekintettel új vasútállomás épül.

Az országgyűlés a Magyarország Kormánya és a Kínai Népköztársaság Kormánya között a Budapest-Belgrád vasútvonal újjáépítési beruházás magyarországi szakaszának fejlesztése, kivitelezése és finanszírozása kapcsán született Egyezmény kihirdetéséről szóló 2016. évi XXIV törvénnyel megindította a Budapest – Belgrád közötti vasútvonal átfogó fejlesztését és azt a Budapest-Belgrád vasútvonal újjáépítési beruházás magyarországi szakaszának fejlesztéséről, kivitelezéséről és finanszírozásáról szóló 2020. évi XXIX. törvénnyel kiemelten közérdekű beruházásnak minősítette.

A beruházás érinti a vasútállomás területét, a módosult nyomvonalra tekintettel a jelenlegi vasútállomás épülete elbontásra kerül és a Kiskőrös 1687/5 hrsz-ú ingatlan területén kerül megépítésre az új vasútállomás épülete. Erre tekintettel a terület beépíthetőségének szabályait módosítani szükséges.

A nemzetgazdasági szempontból kiemelt beruházásra tekintettel a módosítás egyszerűsített eljárás keretében valósult meg.

**II. Részletes indoklás**

A rendelet tervezet (továbbiakban: Rendelet) bevezető rendelkezése, valamint összesen 5 paragrafusban módosítja a hatályos rendelet előírásait, és a szabályozási tervet. Ezek indoklása a következő:

**1. §-hoz**

A településrendezési terv (szerkezeti terv, szabályozási terv, helyi építési szabályzat) módosítására vonatkozó eljárási szabályokat a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet szabályozza. További módosítás a szakigazgatási szervek elnevezésénél a „megye” „vármegye”-re módosult.

**2. §-hoz**

A HÉSZ 59. §-a kiegészül azzal, hegy a rendelet rendelkezéseit e rendelet hatálybalépését megelőzően indult, folyamatban lévő ügyekben is alkalmazni kell.

**3. §-hoz**

Az 1. számú mellékletet tartalmazó Szabályozási Terv D3 és D4 szelvényei a jelen módosítási terület normatartalmával módosul, a jelölt szabályozási vonal törlésre került.

**4. §-hoz**

A HÉSZ 58. § (10) bekezdésben a terület beépítési mértéke 10%-ra emelkedik.

**5. §-hoz**

A HÉSZ 58. § (1) bekezdésében a „váróhelyiség, esőbeálló, forgalomirányító helyiség” szövegrész törlésre kerül.

**6. §-hoz**

A rendelet a kihirdetést követő napon lép hatályba.